Offentliggørelse af enhedsdokument med ændringer efter godkendelse af en ændring af mindre omfang i overensstemmelse med artikel 53, stk. 2, andet afsnit, i forordning (EU) nr. 1151/2012

(2020/C 347/14)

Europa-Kommissionen har godkendt denne ændring af mindre omfang i henhold til artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne ændring af mindre omfang kan findes i Kommissionens eAmbrosia-database.

ENHEDSDOKUMENT

»BRABANTSE WAL ASPERGES«

EU-nr.: PDO-NL-01177-AM01 — 27.1.2020

BOB (X) BGB ( )

1. Betegnelse

»Brabantse Wal asperges«

2. Medlemsstat eller Tredjeland

Nederlandene

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Generelt

Betegnelsen »Brabantse Wal asperges« bruges om spiselige skud af asparges, der dyrkes i området Brabantse Wal. Betegnelsen bruges udelukkende om friske asparges i kvalitetsklasse 1.

»Brabantse Wal asperges« er spiselige skud fra aspargesplanten (Asparagus officinalis), som markedsføres i enten skrællet eller uskrællet stand.

»Brabantse Wal asperges« markedsføres i tre sorteringer inden for klasse 1 og skal have følgende kvalitetskendetegn med hensyn til tykkelse og farve:

— A hvid = tykkelse 16-22 mm

— AA hvid = tykkelse 22-28 mm

— AAA hvid = tykkelse 28+ mm

Den maksimalt tilladte afvigelse i tykkelsen er 1 mm for 10 % af et partis vægt.

Længden på aspargesen varierer mellem 20 og 24 cm. Den maksimalt tilladte forskel i længde pr. solgt enhed er 2 cm.

For at tilhøre kvalitetsklasse 1 skal aspargesen være lige med et lyst, hvidt og regelmæssigt ydre, og den skal være mindst 20 cm lang. Den må ikke være misfarvet eller åben i toppen, være hul eller beskadiget eller have rust (brune pletter).

Organoleptiske egenskaber

Smagsmæssige egenskaber

»Brabantse Wal asperges« adskiller sig smagsmæssigt fra andre asparges ved at være let salte og næsten aldrig bitre.

Visuelle egenskaber

Aspargesen har et lyst hvidt ydre.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Det er udelukkende producenterne i det geografiske område, der må dyrke og høste aspargesene.

3.5. Særlige regler for udskæring, rivning eller emballering osv. af det produkt, som betegnelsen henviser til

For at sikre aspargesenes kvalitet, friskhed og den regionale tilknytning skal de inden for fire timer efter høst køles ned til højst 4 °C i et tidsrum på mindst 12 timer.

Der anvendes ingen forarbejdnings- eller konserveringsteknikker med undtagelse af skrælning, hvis køberen ønsker det.

Aspargesene emballeres hos producenten for at sikre deres oprindelse og genkendelighed og bevare deres kvalitet. Kvaliteten af ikkeemballerede asparges begynder at forringes 12 timer efter høst pga. udtørring og misfarvning.

Aspargesene udbydes til forbrugerne og hotel- og restaurationsbranchen i forskellige vægtenheder: uskrællede i plasticposer eller skrællede i forseglede plasticbakker.

3.6. Særlige regler for mærkning af det produkt, som betegnelsen henviser til

Emballagen med asparges, der skal være benævnt »Brabantse Wal asperges«, skal være forsynet med en etiket med EU's logo for beskyttede oprindelsesbetegnelser (BOB) samt nedenstående logo.

4. Kort angivelse af det geografiske områdes afgrænsning

Det afgrænsede geografiske område, hvor der dyrkes »Brabantse Wal asperges«, ligger i den sydvestlige del af provinsen Noord-Brabant i kommunerne Bergen op Zoom, Woensdrecht (den såkaldte Wouwse plantage, herunder Kalmthoutse Heide) og en del af Steenbergen og Roosendaal. Området kaldes Brabantse Wal.

5. Tilknytning til det geografiske område

»Brabantse Wal asparges« har en blød og mild smag med begrænset eller ingen bitterhed. Smagen varierer fra salt til let sødlig i visse tilfælde. Aspargesenes fine, ikkedominerende aroma gør det muligt at tilberede dem på mange forskellige måder og anvende dem som ingrediens i en lang række retter. Det er denne smag, der adskiller »Brabantse Wal asperges« fra andre asparges.

Betegnelsen »Brabantse Wal asperges« har i mange år været knyttet direkte til det geografiske område Brabantse Wal. Brabantse Wal er et karakteristisk kulturhistorisk og geologisk område beliggende i det sydvestlige hjørne af Brabant. Det geografiske område adskiller sig fra det omkringliggende land ved at ligge højere oppe (»wal« betyder højderyg). Området er opstået ved aflejringer af sand.

Brabantse Wal-områdets sandede jordbund, som er let og veldrænet, har en struktur, der er gunstig for dyrkning af »Brabantse Wal asperges«, da aspargesene trives godt med den ringe modstand i den løse sandjord.

Brabantse Wal er det ældste dyrkningsområde i Nederlandene, og helt frem til og med 1950'erne var Bergen op Zoom landets største aspargesdyrkende område.

Dyrkningsområdet dækker ca. 50 hektar.

Det geografiske område er karakteriseret ved et mildt kystklima. Det milde kystklima er stærkt påvirket af den varme Golfstrøm i det nærliggende Atlanterhav, der ligeledes opvarmer Nordsøen. Derved opstår en fremherskende vestlig til sydvestlig vind, som blæser den relativt tørre, salte havluft fra Zeeland hen over og mod Brabantse Wal. Den resterende fugt fra den salte havluft optages i den sandede jord i Brabantse Wal og er med til at give »Brabantse Wal asperges« deres salte smag.

Vand er med til at give aspargesene deres smag. Det salte grundvand, som løber naturligt fra området Kalmthoutse Heide via Brabantse Wal-området mod Zeeland, er den vigtigste kilde til næringsstoffer for aspargesene, som består af 95 % vand. Den sandede jords opløselige mineraler, der forekommer naturligt i vandet, er med til at intensivere aspargesenes salte smag. Yderligere vanding ville svække dette karakteristika og foretages derfor næsten aldrig. Det er heller ikke nødvendigt at tilsætte ekstra salt til retter tilberedt af disse asparges.

»Brabantse Wal asperges« særlige karakteristika skyldes ikke blot klimaet og jorden i dyrkningsområdet, men også den lange tradition for aspargesdyrkning i regionen og færdighederne blandt de producenter, som har dyrket disse asparges i generationer.

Historisk set er der blevet dyrket Brabantse Wal-asparges i området gennem århundreder.

Af klosteret i Huijbergens regnskaber fremgår det endda, at der i 1685 blev købt en aspargeskniv.

»Brabantse Wal asperges« dyrkes udelukkende på friland på bæredygtig vis og høstes fra medio april til slutningen af juni.

Aspargesene vokser under jorden i store jordvolde. Eftersom solen ikke kan trænge igennem jorden, forbliver de opadvoksende skud hvide i stedet for at blive grønne.

Bladene fra de udvoksede asparges bliver liggende på markerne indtil efteråret, så aspargesene kan optage de næringsstoffer, som planterne selv har produceret.

Bladene fjernes i det sene efterår, og i foråret anlægges der et nyt aspargesbed.

»Brabantse Wal asperges« høstes ved håndkraft, nogle gange ved hjælp af høstvogne, der løfter den plasticdug, der dækker aspargesene, fra jorden og sænker den igen. Høsten finder sted fra medio april til slutningen af juni.

Dyrkning af »Brabantse Wal asperges« kræver en særlig indsats og viden fra producenternes side.

Den relativt tørre, salte havluft betyder, at »Brabantse Wal asperges« er karakteriseret ved et lavt sygdomspres, hvorfor der kan anvendes færre kemiske plantebeskyttelsesmidler end det er tilfældet andre steder, hvor der dyrkes asparges.

Den nøje overvågning af planterne overflødiggør brug af plantebeskyttelsesmidler. Disse kemiske midler anvendes kun, hvis det er nødvendigt, og ikke efter et bestemt skema, hvilket ellers er normalt ved aspargesdyrkning.

Brugen af færre kemiske plantebeskyttelsesmidler, end det er normalt ved aspargesdyrkning, bidrager til »Brabantse Wal asperges« særlige smag.

Producenterne tager også regelmæssigt jordprøver for at undersøge jordens mineralbalance. Der anvendes følgelig kun gødning, hvis det er nødvendigt.

Fordi der ikke gribes unødigt ind i aspargesenes naturlige vækst, opnås der en stærk afgrøde, som er mere modstandsdygtig over for sygdomme end andre aspargestyper, og som bevarer sine organoleptiske egenskaber.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://www.rvo.nl/sites/default/files/Productdossier%20Brabantse%20Wal%20asperges.pdf

(1) EUT L 179 af 19.6.2014, s. 17.